b'\n_START_ARTICLE_\nAvtocestni predor Karavanke\n_START_SECTION_\nGradnja in odprtje\n_START_PARAGRAPH_\nNa\xc4\x8drte za predor je v poznih 1970. letih izdelalo avstrijsko ministrstvo za promet. \xc4\x8ceprav je bil sprva na\xc4\x8drtovan kot dvocevni predor (dvopasovna cev za vsako prometno smer), je bila zaradi premajhne koli\xc4\x8dine prometa zgrajena samo ena cev, po katerem poteka promet dvosmerno. Vrtanje se je za\xc4\x8delo na slovenski strani avgusta 1986 in na avstrijski junija leto kasneje, 1. junija 1991 pa je bil slovesno predan prometu._NEWLINE_Gradnja prve cevi karavan\xc5\xa1kega predora je stala okoli 160 milijonov dana\xc5\xa1njih evrov, od \xc4\x8desar je okoli 87 milijonov (1,2 milijarde \xc5\xa1ilingov) prispevala Avstrija._NEWLINE_Manj kot mesec dni po odprtju je bila slovenska stran predora prizori\xc5\xa1\xc4\x8de osamosvojitvenega spopada med Teritorialno obrambo in JLA._NEWLINE_Do vstopa Slovenije v schengensko obmo\xc4\x8dje leta 2007 se je na avstrijski in na slovenski strani izvajal mejni nadzor.\n_START_SECTION_\nOprema\n_START_PARAGRAPH_\nOb izgradnji je bil karavan\xc5\xa1ki predor eden najsodobneje opremljenih predorov, saj je bila varnost v njem zagotovljena s sistemom nadzornih in varnostnih naprav: klica v sili, sistema za zaznavanje po\xc5\xbearov, sistema prometne signalizacije, sistema video nadzora, radijskih in telefonskih zvez, sistema za nadzor zraka in prezra\xc4\x8devanja. Po celotni dol\xc5\xbeini je nadzorovan s 46 video kamerami, na vsakih 400 metrov so odstavne ni\xc5\xa1e, ni\xc5\xa1e za klic v sili, po celotni dol\xc5\xbeini pa je opremljen tudi s protipo\xc5\xbearno za\xc5\xa1\xc4\x8dito \xe2\x80\x93 z linijskimi, opti\xc4\x8dnimi in ro\xc4\x8dniki senzorji za detekcijo ogljikovega monoksida in po\xc5\xbeara. V predoru delujejo neprekinjene radijske zveze, namenjene vzdr\xc5\xbeevalcem, policiji, gasilcem in re\xc5\xa1evalcem. Krmiljenje prometa poteka s pomo\xc4\x8djo daljinsko vodenih semaforjev, spremenljivih prometnih znakov in je avtomatsko, lahko pa je tudi ro\xc4\x8dno in po predhodno dolo\xc4\x8denem programu \xe2\x80\x93 denimo v primeru po\xc5\xbeara ali vzdr\xc5\xbeevalnih del.\n_START_SECTION_\nGradnja druge cevi\n_START_PARAGRAPH_\nZaradi nara\xc5\xa1\xc4\x8danja koli\xc4\x8dine prometa so iz leta v leto pogostej\xc5\xa1i postajali kilometrski zastoji pred vhodom v predor, posebej ob koncih tedna in med poletno sezono. Zaradi pove\xc4\x8danja preto\xc4\x8dnosti in izbolj\xc5\xa1anja varnosti se je znova za\xc4\x8dela preu\xc4\x8devati mo\xc5\xbenost izgradnje druge cevi. Leta 2015 je bil podpisan dogovor za izgradnjo druge cevi predora Karavanke vzhodno od obstoje\xc4\x8de, katere na\xc4\x8drtovana dol\xc5\xbeina zna\xc5\xa1a 7948 metrov (3546 m na slovenski in 4402 na avstrijski strani)._NEWLINE_Pred za\xc4\x8detkom gradnje nove cevi je bil na avstrijski strani zgrajen podalj\xc5\xa1ek avtoceste za dostop do bodo\xc4\x8dega vhoda, vklju\xc4\x8dujo\xc4\x8d 350-metrski viadukt. Njegova gradnja se je za\xc4\x8dela septembra 2015 in bila kon\xc4\x8dana oktobra 2017._NEWLINE_18. septembra 2018 se je za\xc4\x8delo vrtanje z avstrijske strani. Za izvedbo je bilo v Avstriji izbrano doma\xc4\x8de podjetje Swietelsky, medtem ko izbiranje izvajalca del na slovenski strani \xc5\xa1e traja. Tur\xc5\xa1ko podjetje Cengiz \xc4\xb0n\xc5\x9faat, ki je bilo \xc5\xbee izbrano na razpisu julija 2018, je bilo konec novembra izlo\xc4\x8deno zaradi pomanjkljivih dokumentov, ki so bili predlo\xc5\xbeeni ponudbi._NEWLINE_Nova cev je za dokon\xc4\x8danje predvidena februarja 2024. Takoj po odprtju bo ves promet preusmerjen skozi novozgrajeno cev, medtem pa bo obstoje\xc4\x8da cev zaprta ter dele\xc5\xbena obse\xc5\xbene prenove in posodobitve. V za\xc4\x8detku leta 2026, ko naj bi po na\xc4\x8drtih bila zaklju\xc4\x8dena tudi obnova, bo v karavan\xc5\xa1kem predoru naposled ukinjen dvosmerni promet in omejitev hitrosti zvi\xc5\xa1ana s trenutnih 80 na 100 km/h.'